Pårørende til døde patienter på Gentofte Hospital har i den seneste tid ikke blot skullet forholde sig til tabet af deres kære.

De har også måttet erkende, at de dødes værdier er forsvundet.

Ekstra Bladet skriver lørdag, at kontanter og værdigenstande fra afdøde patienter er blevet stjålet fra aflåste pengeskabe på hospitalet.

Tyveriet er gået ud over 13 afdøde patienter, bekræfter hospitalet overfor avisen.

Hos Nordsjællands Politi oplyser politikommissær Carsten Spliid, at man efterforsker tyveriet.

Det skal være sket i perioden fra 30. september til 17. oktober, hvor det blev opdaget af en medarbejder.

- Vi skal nu undersøge, hvem og hvor mange der har haft adgang til pengeskabene, siger Carsten Spliid til Ekstra Bladet.

- Det bliver op til hvert enkelt dødsbo at kontakte politiet, så vi kan få en liste over, hvad der er stjålet, siger han.

Karina Holmark, der er leder af Direktionssekretariatet for Herlev og Gentofte Hospital, oplyser til Ekstra Bladet, at der fra de 13 afdøde patienter er stjålet blandt andet smykker, ure og kontanter.